
Om denne boka

Variert underhaldning om det ømme og det omsynslause.

I Grell kabaret blir du teken med gjennom 43 tekstlege kabaretnummer. Her er det rikelege mengder med likesæl lauslivnad, manglande aspirasjonar, sprelsk antidanning og annan fåfengd trass mot vaksenlivets gnagande stillstand.

Grell kabaret er ei fargesprakande, særeiga og språksterk festframsyning om handteringa av eit kjærleiksbrot. Eller kanskje helst fråværet av ei handtering, der lesaren i staden følgjer den rangsøvde og motvillig feststemde hovudpersonen sine vågale og gagnlause forsøk på å skaffe seg nye relasjonar og fellesskap. Det blir framført både ekstase og vemod, absurd leik og vill fortviling. Kom og sjå. Kom og sjå. It’s Showtime!

A ram sam sam, a ram sam sam

Guli guli guli guli guli ram sam sam

Hi kye yay, yippie yi kye yay

Awoo awoo ayee kie chi’

What are words worth?

What are words worth?

Words

Tom Tom Club


I ein kabaret

Det har vorte slutt mellom kjærasten min og meg, og eg veit ikkje kvar eg skal gjere av meg. Det hende no rett før helga. Vi hadde eigentleg tenkt oss på teateret. Billettane var kjøpte på slump, eitt av mange gagnlause beredskapstiltak mot mislyden mellom oss i leilegheita. Framsyninga skulle vere ein slags poetisk dekonstruksjon av satyrspelet som sjanger, og på eventsida stod det noko om at sceneinstruktøren var særleg kjend for sine ekspressive og kaotiske, men samstundes estetisk vakre framsyningar, fulle av løynd ironi som ogso var provokative i sine spissfindige konfrontasjonar med heteronormativitet og konvensjonelle kjønnsdikotomiar. Vi fekk aldri sett det. Vi kom oss aldri ut døra. I staden var vi inne heile kvelden, heile natta, stønna, smelte og dura, tvagla i væta, svalka og klura, i staden auste vi kvarandre opp med utkropen irettesetjing, med irrande og einsynt eiterspy, i staden kappspytta vi ut bråville og barokke spitord vi ikkje visste vi hadde i vokabularet, og so til slutt, til slutt so slo vi opp! Det var ikkje anna å gjere. Det var ikkje fleire ord att.

Vi har vore ømskinna, vamle og sengemutte overfor kvarandre ei stund no, tedd oss som vi har kome borti brennenesler, dei få gongane vi har rørt ved kvarandre. Det har vore litt for mange netter der vi har lege i kvart vårt rom og onanert, litt for mange dagar vi har gjeve kvarandre kaldskrattande korreks for feilplasseringar av vaskeklutar, litt for mange kveldar i knitrande keisemd slingrande med kvar vår podkast på øyret der vi ikkje delte anna enn vinkartong. Det har vore litt mykje, litt mykje knivsliping og illtru under hjartebanken, litt mange svartsjela, hånlege diktatøvingar. Litt for mange kveldar har gått med til stretande, mumlande utmattingskrigar, men vi har alltid greidd å kome oss ut døra. Vi har alltid greidd å kome oss i selskap eller på framsyningar, har alltid greidd å få kokt inn usemja, dampa vekk agget vi har bygd opp, sett det kvervle vekk i kjøkkenvifta og klaffventilane, men denne gongen, denne kvelden storma vi skånsellaust og sprakande frå kvarandre, denne kvelden rakna det, denne kvelden var det ikkje anna å gjere enn å slå opp. Sjølv albatrossar gjev slepp og let isvinden deise dei i bergveggen om dei siglar lenge nok i han.

Det har vorte slutt mellom kjærasten min og meg, og eg veit ikkje kvar eg skal gjere av meg. Eg fortel det til alle venene mine, dei som framleis har ork til å høyre på meg og ikkje torer å seie ifrå om at dei har nok å stri med sjølv. Eg ringjer dei midt på natta for å fortelje dei at hjartet mitt er sundkrasa, at det er helst slik det går. Eg seier at dette lyt eg berre drysje av meg, drope for drope. Det som skjer, det skjer, det kjem til å skje igjen, på nytt og om att, på same måten og samstundes heilt ut av det blå: på nye måtar. Det skal ikkje eg stri imot, leggje meg borti. Det er det ingen vits i. Men du må berre ta det heile med ro, Jo! All amor andar ut til slutt, og det er no berre so. Og du må forstå det ikkje var anna råd, Maud. Alle desse forsøka på kjærleik har gjort meg so utmødd, so utmødd og overgjeven, Even. Men denne sorga, dette indre gnagset, skal nok gå seg til om eg får tedd meg litt lausliva, Driva. Berre synd eg er so rangsøvd, so synd at eg er so krum i ryggen, so synd det skakar slik i leppene mine, og so veit eg ikkje heilt kvar eg skal gjere av meg. Det er ikkje det at eg ikkje tener godt, men kom ikkje her og fortel meg at det går an å bu åleine her i hovudstaden, det vert i dyraste i laget for folk av min stand.

Det har vorte slutt mellom kjærasten min og meg, og eg veit ikkje kvar eg skal gjere av meg. Eg fortel det til foreldra mine, som ikkje har anna val enn å høyre på meg. Dei seier at dette lyt eg nesten berre finne meg i, at eg må prøve å ikkje skape meg slik som sist det var strabas i sjela. Leppeskak, søvnløyse og krum rygg er noko ein tek seg tid til, ikkje noko ein får. Og tap av kjærleik er dessutan på ingen måte uvanleg for slekta vår, vi er lette å reise ifrå. Dei seier at no gjeld det å halde seg i rørsle, halde seg oppteken. Eg bør leggje meg til same tid kvar kveld og reise på jobb til same tid kvar morgon, ikkje vere ei dutlebrok, ikkje svamle so mykje som eg har det med å gjere. Om det vert for gale å vere åleine, får eg heller melde meg inn i ein klubb, eller prøve å treffe litt nye folk. Å flytte heim til dei i Førde for ein liten periode må eg for all del ikkje finne på, då vert eg fort verande, då vert eg fort ei folkeskremme i gatene eller eit stort inkjevetta som bur bak attlatne gardin, det er mange nok av dei heime, mange nok av dei i slekta.

Det har vorte slutt mellom kjærasten min og meg, og eg veit ikkje kvar eg skal gjere av meg. Det har vorte slutt mellom kjærasten min og meg, og eg orkar i grunnen ikkje å gå det i møte. Eg bør prøve å ta leiken meir på alvor, prøve å ikkje stå fast i eiga gørre, men eg kan slett ikkje ta meg råd til det, dvele ved det, so i staden flyttar eg inn i

Sjå her, eg bur forsyne meg i ein kabaret! Kor herleg er ikkje det? Kor fagert er det ikkje å sveipe seg inn i aspik og gje seg over til asparges og drikk! Kom og sjå, eg bur i ein makelaus kabaret! Eg har slutta å høyre etter og spratlar no berre rundt i gelé. Det ubbar opp til undergangsdag for kloden, og her slentrar eg berre rundt i gruggen etter innfallsmetoden! Verda er teken over av herostratar og fatalistar, og eg kan ikkje anna enn å skvakle so eg ristar. Verda er eit duvande syndehus spildrande fullt av skabbhalsar, hallikskarvar og despotiske gubbedårar, men her inne er det fred, her inne er det show og uendelege mengder med attpåtårar. Sjå her, eg bur i ein kabaret! Det er ei skrallande, likesæl og arbitrær svimeferd, igangsett av ein gråtmyglen og gjerandslaus seremonimeister, ein jålete kistebuar dansande i gremjeslagg og vrakrestar. Ein utspjåka vavlekokk som staukar ut ord folk knapt skjønar, er det løye publikum grin og stønnar? Verda brenn ned, men eg let det berre stå til, er ikkje so mykje å gjere med det, anna enn å svangle rundt i ein skinande kabaret. Ingen barn, ingen aspirasjon, dømd til stretande rangling og skak, dømd til rengd rytme, rim som aldri heilt går opp, og evig avsmak. Sjå her, det har vorte slutt mellom kjærasten min og meg, og no bur eg i ein kabaret, i ei fjong lita leilegheit med halvfaste, didrande veggar og gyngande setningar, eit kjekt lite husvære med gjennomsiktig tak og utsikt i alle retningar. Sjå her, eg bur i eit kolfortapt kollektiv saman med skinke, erter og frosengulrot, ein syndig gjeng som ikkje vil anna enn å smelle i hop ustyrleg krot, ein gjeng motvillige vaksne som tværar ut tida si i spirituøst blot, til å supe kraft som det skulle vore saft. Sjå her, vi bur i ein kabaret, vi let det berre skje. Svamlande rundt vi sviv, veit ikkje råd for vårt lundelause liv. Vi er kokte inn og avkjølte, vi står på utstilling og er synlege for alle som går forbi. Kom og sjå, vi som bur her, vi viser oss fram! Eit liv vigd til fjakling, førestillingar og festglam, til å raffinere lyte, unotar og skam, flyte i elvestraumar fulle av fargesprakande slam. Sjå her, vi sym dagen lang rundt i ei skakande mørje. Hadde du klart det noko betre, om eg torer spørje? Det som ikkje kan seiast, det som ikkje kan levast, det lyt heller syngjast. Å dvele er å stå still, å dvele er å døy. Kva var det eigentleg eg snakka om? Før dette vart ein oppkava ordflom? Jo, det har vorte slutt mellom kjærasten min og meg. Det hende no rett før helga, og no, no bur eg forsyne meg i ein kabaret, kor svært og herleg er ikkje det?

Kveldens repertoar:

Huset står framleis under vatn

Beinklubb!

Mitt sundkrasa hjarte

Det er ikkje ei levande sjel som vil ha meg her

på festen, men eg får ikkje lov til å gå

Kvifor er eg so krum i ryggen?

Ikkje anna råd enn å gå i bryllaup

Venene mine har byrja å lukte

Mi fyrste masseutdøying

Bakken du går på, skal svelgje deg heil

Pass på! Gjenskin på frifot!

Kjeklinga vår

Ingen kan drikke like mykje vin som eg!

Josh Hartnett

Fabelklubb!

Kvifor er eg so rangsøvd?

Avrak jr.

Om det å svamle

Mi andre masseutdøying

Sex på eit bord

Ut og danse med Gard

Ny kjæraste! Ny dagbok! Nytt hjarte!

MEIR PÅ NESTE SIDE!

 




[image: Image]

Framhald av kveldens repertoar:

Du kan ha godt av å tenkje litt på kloden!

Skrinnhild

Liggjeklubb!

Eg klypper hol i gardina dine

Folkeskremme i Førde

Vi veit kva slag du er

Gode taksidermistar!

Alle fargar skal tolast

Ein aftan med variert underhaldning

Venene mine snakkar saman

Ei singling i andre enden

Ormeting

Kvifor skakar det slik i leppene mine?

Tomt for punsj!

Det vert aldri stilt frå meg!

Vamos a matar, compañeros!

Venene mine syrgjer

På fest i Helheim

Det som står att etter festen

Mi siste masseutdøying

KJÆRE PUBLIKUM!

KOM OG GÅ SOM DE VIL!

DET VERT INGEN PAUSE!

